b'\n_START_ARTICLE_\nJurij Grabrijan\n_START_SECTION_\n\xc5\xbdivljenjepis\n_START_PARAGRAPH_\nOsnovno izobrazbo mu je dal doma\xc4\x8di \xc5\xbeupnik, ki je svetoval o\xc4\x8detu, premo\xc5\xbenemu kmetu, naj ga po\xc5\xa1lje v gimnazijo. V Novem mestu je kon\xc4\x8dal \xc5\xa1est latinskih \xc5\xa1ol in nadaljeval \xc5\xa1tudij filozofije v Ljubljani, ki je trajal dve leti. Ti dve leti sta bila njegova so\xc5\xa1olca tudi Pre\xc5\xa1eren in Slom\xc5\xa1ek. Kot v gimnaziji, se je tudi tu odlikoval v \xc5\xa1tudiju. V tem obdobju je za\xc4\x8del pesnikovati. Zanimanje za sloven\xc5\xa1\xc4\x8dino je v njem krepil prof. Fran Metelko._NEWLINE_Leta 1821 se je vpisal v ljubljansko bogoslovje. Leta 1823 je sodeloval pri ustanovitvi tajnega slovenskega dru\xc5\xa1tva\xc2\xa0\xc2\xbbkarbonarji\xc2\xab\xc2\xa0po zgledu italijanskih karbonarjev - za zdru\xc5\xbeeno Italijo in ustavno monarhijo. Navdu\xc5\xa1eval se je za\xc2\xa0\xc2\xbbZedinjeno Slovenijo\xc2\xab\xc2\xa0in v teh letih je nastala najpomembnej\xc5\xa1a njegova pesem\xc2\xa0\xc2\xbbKranjska Slovenija\xc2\xab, pozneje pa je pisal le prilo\xc5\xbenostne pesmi: ob odkritju vipavske \xc5\xa1ole 1861, ob slavju na Zemonu 1862, ob ustanovitvi vipavske \xc4\x8ditalnice 1864 in ob drugih manj\xc5\xa1ih prilo\xc5\xbenostih. Leta 1825 je bil posve\xc4\x8den za duhovnika in nato slu\xc5\xbeboval kot kaplan v Brezovici, \xc5\xa0kofji Loki, \xc5\xbdireh in \xc5\xa0turjah (Ajdov\xc5\xa1\xc4\x8dina). Leta 1838 je postal \xc5\xbeupnijski upravitelj Vipave, od leta 1840 pa do svoje smrti je bil \xc5\xbeupnik in dekan v Vipavi._NEWLINE_Grabrijan je bil vnet delavec na versko-cerkvenem, kulturno-prosvetnem in gospodarsko-politi\xc4\x8dnem podro\xc4\x8dju. Po vsej dekaniji je spodbujal gradnjo \xc5\xbeupni\xc5\xa1\xc4\x8d in cerkva. Zgradil je mogo\xc4\x8dno \xc5\xbeupni\xc5\xa1\xc4\x8de v Vipavi, v Logu je dal graditi nov mogo\xc4\x8den zvonik in temeljito popravil stranska zvonika. Tudi kapelice kri\xc5\xbeevega pota proti Gradi\xc5\xa1\xc4\x8du je dal zidati Grabrijan, ki so bile kon\xc4\x8dane leto dni pred njegovo smrtjo. Bil je gradbeni talent in je sam izdeloval mnoge na\xc4\x8drte. Zelo je skrbel za poslikavo cerkva. Tako je po njegovem naro\xc4\x8dilu slikar Janez Wolf poslikal stene cerkve v Vipavi. Grabrijan je omogo\xc4\x8dil eno izmed najve\xc4\x8djih Wolfovih stvaritev. Zanimal se je za \xc5\xa1olstvo in kot vipavski dekan je bil organizator \xc5\xa1olstva v dekaniji. Ustanovil je osem enorazrednih \xc5\xa1ol, sezidal nekaj \xc5\xa1olskih poslopij v sosednjih vaseh, raz\xc5\xa1iril vipavsko enorazredno \xc5\xa1olo v \xc5\xa1tirirazredno in leta 1861 s cerkvenim denarjem sezidal imenitno \xc5\xa1olsko poslopje v Vipavi. Podpiral je razvoj kmetijstva na Vipavskem in leta 1873 ustanovil vinarsko in sadjarsko \xc5\xa1olo na Slapu. Aktiven je bil tudi v politi\xc4\x8dnem \xc5\xbeivljenju, posebno pa v letu 1848._NEWLINE_Za zasluge je dobil razna priznanja, najpomembnej\xc5\xa1e pa je vite\xc5\xa1ki kri\xc5\xbe reda Franca Jo\xc5\xbeefa leta 1857. Vipavci so ga tudi izvolili za svojega \xc4\x8dastnega ob\xc4\x8dana. Umrl je 1882 v Vipavi, pokopan pa je v cerkvici na vipavskem pokopali\xc5\xa1\xc4\x8du.'